
Hatékony jogorvoslatnak minősül-e az alkotmányjogi panasz?

Kulcsszavak: alkotmányjogi panasz, Emberi Jogok Európai Bírósága, jogorvoslat, Alkotmánybíróság, alapjogvédelem
A témaválasztás indokát az Emberi Jogok Európai Bírósága (Bíróság, EJEB) által a Mendrei kontra Magyarország és a Szalontay kontra Magyarország precedensértékű határozatokban megfogalmazott jogalkalmazói álláspont képezte. A két döntésben a Bíróság főszabály szerint hatékony jogorvoslatnak és ezáltal a nemzetközi bírói fórumhoz való fordulás előtt kötelezően kimerítendő eszköznek deklarálta a magyar alkotmányjogi panaszt. A strasbourgi bírósági gyakorlat és az alkotmányjogi panasz hatékonyságával kapcsolatos szemléletmód közötti jogi disszonancia megértése és feloldása érdekében jelen kutatásban arra kerestem a választ, hogy a Bíróság esetjogának tükrében valóban hatékony jogorvoslati eszköznek minősíthető-e az alkotmányjogi panasz jogintézménye.
A kutatásban a hatályos hazai szabályozás bemutatását követően a Bíróság ítélkezési tevékenységét vizsgálva próbáltam meghatározni a hatékonyság fogalmát. A Bíróság egy általános, absztrakt fogalom kialakítása helyett egyes precedensértékű határozatokban deklarálta, hogy mikor tekinthető egy jogorvoslat effektív eszköznek: ha az alapjogsérelmet szenvedett személy által közvetlenül igénybe vehető, magán hordozza a siker ésszerű esélyét és képes a konkrét panasz orvoslására.
A hazai alkotmánybírósági gyakorlatot és a strasbourgi jogalkalmazó tevékenységet vizsgálva arra a megállapításra jutottam, hogy a magyar alkotmányjogi panasz az egyedi ügyben való érintettség előírásával megvalósítja az első konjunktív feltételt. Ezen felül a második kritérium is teljesül, hiszen a jogorvoslati eszköz a kutatás során prezentált magas visszautasítási ráta ellenére is képes sikeres végeredményt realizálni az indítványozó számára. A harmadik hatékonysági pillért illetően az alkotmányjogi panasz tárgyát képező alapjogsérelmet azonban nem képes minden esetben hatékonyan orvosolni az Alkotmánybíróság (például: a közhatalom „egyéb” aktusainak megtámadhatósága, polgári peres eljárások elhúzódásának a kérdése).
A bemutatott jogi hiátusok, jogalkalmazási disszonanciák és szabályozási paradoxonok tükrében a strasbourgi bíróság és a magyar jogalkotó számára is pro futuro ajánlásokat, illetve de lege ferenda javaslatokat fogalmaztam meg annak érdekében, hogy redukálni lehessen a Mendrei kontra Magyarország és a Szalontay kontra Magyarország ügyekben deklarált álláspont és a valós hazai alkotmánybírósági gyakorlat közötti diszkrepanciát. 



